b'\n_START_ARTICLE_\nRimski statut Mednarodnega kazenskega sodi\xc5\xa1\xc4\x8da\n_START_PARAGRAPH_\nRimski statut Mednarodnega kazenskega sodi\xc5\xa1\xc4\x8da je temeljna listina Mednarodnega kazenskega sodi\xc5\xa1\xc4\x8da sestavljena v Rimu 17. julija 1998. Statut je ustanovna listina in podlaga za vse nadaljnje pravne akte tega sodi\xc5\xa1\xc4\x8da. 11. aprila\xc2\xa02002\xc2\xa0je 66 dr\xc5\xbeav \xc4\x8dlanic (od 139 dr\xc5\xbeav podpisnic) deponiralo instrumente\xc2\xa0ratifikacije, statut sodi\xc5\xa1\xc4\x8da pa je za\xc4\x8del veljati\xc2\xa01. julija\xc2\xa02002. _NEWLINE_Podpisnice ponovno potrjujejo cilje in na\xc4\x8dela Ustanovne listine Zdru\xc5\xbeenih narodov in \xc5\xa1e posebej, da se bodo vse dr\xc5\xbeave vzdr\xc5\xbeale gro\xc5\xbenje s silo ali uporabe sile proti ozemeljski celovitosti ali politi\xc4\x8dni neodvisnosti katere koli dr\xc5\xbeave, ali na kakr\xc5\xa1en koli drug na\xc4\x8din, ki ni v skladu s cilji Zdru\xc5\xbeenih narodov, in poudarjajo s tem v zvezi, da se ni\xc4\x8d v tem statutu ne sme razumeti, kot da poobla\xc5\xa1\xc4\x8da katero koli dr\xc5\xbeavo pogodbenico, da pose\xc5\xbee v oboro\xc5\xbeen spopad ali v notranje zadeve katere koli dr\xc5\xbeave._NEWLINE_Podpisnice so odlo\xc4\x8dene, da v ta namen in v dobro sedanjih in prihodnjih generacij ustanovijo neodvisno stalno Mednarodno kazensko sodi\xc5\xa1\xc4\x8de, povezano s sistemom Zdru\xc5\xbeenih narodov in pristojno za najte\xc5\xbeja hudodelstva, ki prizadevajo mednarodno skupnost kot celoto. Slovenija je pristopila k Rimskemu statutu dne 22. novembra 2001\n_START_SECTION_\nUstanovitev sodi\xc5\xa1\xc4\x8da\n_START_PARAGRAPH_\nS tem statutom je ustanovljeno Mednarodno kazensko sodi\xc5\xa1\xc4\x8de, ki je trajna institucija in je poobla\xc5\xa1\xc4\x8deno, da izvaja svojo jurisdikcijo nad storilci najte\xc5\xbejih mednarodnih hudodelstev, kot so opisana v tem statutu, in dopolnjuje kazenske jurisdikcije dr\xc5\xbeav. _NEWLINE_Razmerje med Sodi\xc5\xa1\xc4\x8dem in Zdru\xc5\xbeenimi narodi ureja sporazum, ki ga potrdi skup\xc5\xa1\xc4\x8dina dr\xc5\xbeav pogodbenic tega statuta in nato v njenem imenu sklene predsednik Sodi\xc5\xa1\xc4\x8da._NEWLINE_Sodi\xc5\xa1\xc4\x8de je mednarodna pravna oseba. Ima tudi tako pravno sposobnost, kot je potrebna za izvajanje njegovih nalog in izpolnjevanje njegovih namenov.\n_START_SECTION_\nPristojnost, dopustnost in uporabno pravo\n_START_PARAGRAPH_\nPristojnost Sodi\xc5\xa1\xc4\x8da je omejena na najte\xc5\xbeja hudodelstva, ki zadevajo mednarodno skupnost kot celoto. V skladu s tem statutom je Sodi\xc5\xa1\xc4\x8de pristojno za naslednja hudodelstva:\n_START_SECTION_\n(a) genocid,\n_START_PARAGRAPH_\nV tem statutu pomeni \xe2\x80\x9cgenocid\xe2\x80\x9d katero koli od naslednjih dejanj, storjenih z namenom v celoti ali delno uni\xc4\x8diti neko narodnostno, etni\xc4\x8dno, rasno ali versko skupino:_NEWLINE_(a) pobijanje pripadnikov take skupine,_NEWLINE_(b) povzro\xc4\x8danje hudih telesnih ali du\xc5\xa1evnih po\xc5\xa1kodb pripadnikom take skupine,_NEWLINE_(c) naklepno izpostavljanje tak\xc5\xa1ne skupine \xc5\xbeivljenjskim razmeram, ki naj privedejo do njenega popolnega ali delnega fizi\xc4\x8dnega uni\xc4\x8denja,_NEWLINE_(d) uvajanje ukrepov, ki prepre\xc4\x8dujejo rojstva v skupini,_NEWLINE_(e) prisilno preseljevanje otrok ene skupine v drugo skupino.\n_START_SECTION_\n(b) hudodelstva zoper \xc4\x8dlove\xc4\x8dnost,\n_START_PARAGRAPH_\nV tem statutu \xe2\x80\x9chudodelstvo zoper \xc4\x8dlove\xc4\x8dnost\xe2\x80\x9d pomeni katero koli od naslednjih dejanj, ki so sestavni del velikega ali sistemati\xc4\x8dnega napada na civilno prebivalstvo (je ravnanje, ki vklju\xc4\x8duje ve\xc4\x8dkratno izvr\xc5\xa1itev dejanj iz prvega odstavka, zoper civilno prebivalstvo pri izvajanju ali v podporo politiki kak\xc5\xa1ne dr\xc5\xbeave ali organizacije, ki imata tak\xc5\xa1ne cilje) ob vednosti storilca, da gre za tak napad:_NEWLINE_(a) umor,_NEWLINE_(b) iztrebljanje, (je naklepno ustvarjanje tak\xc5\xa1nih \xc5\xbeivljenjskih razmer, med drugim kratenje dostopa do hrane in zdravil, ki naj privedejo do delnega uni\xc4\x8denja prebivalstva)_NEWLINE_(c) zasu\xc5\xbenjevanje, (pomeni izvajanje posameznega ali vseh upravi\xc4\x8denj, ki izhajajajo iz lastninske pravice nad osebo in vklju\xc4\x8dujejo tudi izvajanje tak\xc5\xa1nih upravi\xc4\x8denj pri trgovanju z ljudmi, zlasti z \xc5\xbeenskami in otroki)_NEWLINE_(d) deportacija ali prisilna preselitev prebivalstva,_NEWLINE_(e) zapor ali drug strog odvzem prostosti ob kr\xc5\xa1itvi temeljnih pravil mednarodnega prava,_NEWLINE_(f) mu\xc4\x8denje, ( pomeni naklepno povzro\xc4\x8ditev hude bole\xc4\x8dine, telesnega ali du\xc5\xa1evnega trpljenja osebi, ki jo je obto\xc5\xbeenec pridr\xc5\xbeal ali je pod njegovim nadzorom; mu\xc4\x8denje pa ne vklju\xc4\x8duje bole\xc4\x8dine ali trpljenja, ki je izklju\xc4\x8dno posledica izvr\xc5\xa1evanja zakonitih sankcij ali je z njimi povezano)_NEWLINE_(g) posilstvo, _NEWLINE_spolno su\xc5\xbeenjstvo, _NEWLINE_vsiljena prostitucija,_NEWLINE_prisilna nose\xc4\x8dnost, ( pomeni protipravno pridr\xc5\xbeanje \xc5\xbeenske, ki je zanosila pod prisilo, z namenom vplivati na etni\xc4\x8dno sestavo katerega koli prebivalstva ali izvajati druge hude kr\xc5\xa1itve mednarodnega prava. Ta opredelitev se nikakor ne sme razlagati tako, kot da vpliva na notranjo zakonodajo v zvezi z nose\xc4\x8dnostjo)_NEWLINE_prisilna sterilizacija ali katera koli druga oblika primerljivo hudega spolnega nasilja,_NEWLINE_(h) preganjanje kak\xc5\xa1ne prepoznavne skupine ali skupnosti zaradi politi\xc4\x8dnih, rasnih, narodnih, etni\xc4\x8dnih, kulturnih, verskih razlogov, razlogov, povezanih s spolom, kot je dolo\xc4\x8deno v tretjem odstavku, ali drugih razlogov, ki so po mednarodnem pravu na splo\xc5\xa1no priznani kot nedopustni, \xc4\x8de je tak\xc5\xa1no preganjanje povezano z drugim dejanjem, navedenim v tem odstavku, ali katerim koli drugim kaznivim dejanjem iz pristojnosti Sodi\xc5\xa1\xc4\x8da;_NEWLINE_(i) prisilno izginotje oseb, (pomeni prijetje, pridr\xc5\xbeanje ali ugrabitev oseb po nalogu dr\xc5\xbeave ali politi\xc4\x8dne organizacije ali z njenim pooblastilom, podporo ali privolitvijo, ki potem takega odvzema prostosti ne prizna ali no\xc4\x8de dati podatkov o usodi teh oseb ali o tem, kje so z namenom odvzeti tem osebam pravno varstvo za dalj\xc5\xa1i \xc4\x8das)_NEWLINE_(j) apartheid, (pomeni ne\xc4\x8dlove\xc4\x8dna dejanja, podobna tistim iz prvega odstavka, storjena v okviru institucionaliziranega re\xc5\xbeima sistemati\xc4\x8dnega zatiranja in nadvlade ene rasne skupine nad kak\xc5\xa1no drugo rasno skupino ali skupinami z namenom, da se ohrani tak re\xc5\xbeim)_NEWLINE_(k) druga podobna ne\xc4\x8dlove\xc4\x8dna dejanja, ki naklepno povzro\xc4\x8dajo veliko trpljenje ali hude telesne po\xc5\xa1kodbe ali okvare du\xc5\xa1evnega ali telesnega zdravja.\n_START_SECTION_\n(d) agresija\n_START_PARAGRAPH_\nSodi\xc5\xa1\xc4\x8de je \xc4\x8dasovno pristojno samo za hudodelstva, ki so bila izvr\xc5\xa1ena po za\xc4\x8detku veljavnosti tega statuta.\xc4\x8ce dr\xc5\xbeava postane pogodbenica tega statuta po za\xc4\x8detku njegove veljavnosti, lahko ima Sodi\xc5\xa1\xc4\x8de jurisdikcijo samo za kazniva dejanja, storjena po za\xc4\x8detku veljavnosti tega statuta za to dr\xc5\xbeavo._NEWLINE_Sodi\xc5\xa1\xc4\x8de je osebno pristojno le za dr\xc5\xbeave, ki so sopogodbenice Rimskega statuta. \xc4\x8ce je potrebno, lahko dr\xc5\xbeava, ki ni pogodbenica, sprejme pristojnost Sodi\xc5\xa1\xc4\x8da za dolo\xc4\x8deno kaznivo dejanje.\n_START_SECTION_\nDopustnost\n_START_PARAGRAPH_\nSodi\xc5\xa1\xc4\x8de lahko odlo\xc4\x8di, da je zadeva nadopustna za obravnavo, \xc4\x8de:_NEWLINE_(a) zadevo preiskuje ali preganja dr\xc5\xbeava, ki ima za ta primer jurisdikcijo, razen \xc4\x8de ta dr\xc5\xbeava no\xc4\x8de ali dejansko ne more izvesti preiskave ali pregona;_NEWLINE_(b) je zadevo preiskovala dr\xc5\xbeava, ki ima zanjo pristojnost, in se je ta dr\xc5\xbeava odlo\xc4\x8dila, da ne bo preganjala dolo\xc4\x8dene osebe, razen \xc4\x8de odlo\xc4\x8ditev ni posledica nepripravljenosti ali nezmo\xc5\xbenosti dr\xc5\xbeave, da bi jo dejansko preganjala;_NEWLINE_(c) so dolo\xc4\x8deni osebi \xc5\xbee sodili za ravnanje, na katero se obto\xc5\xbeba nana\xc5\xa1a, sojenje tega Sodi\xc5\xa1\xc4\x8da pa ni dovoljeno po tretjem odstavku 20. \xc4\x8dlena;_NEWLINE_(d) te\xc5\xbea kaznivega dejanja ne opravi\xc4\x8duje nadaljnjega ukrepanja Sodi\xc5\xa1\xc4\x8da.\n_START_SECTION_\nSpodbijanje pristojnosti Sodi\xc5\xa1\xc4\x8da ali dopustnosti zadeve\n_START_PARAGRAPH_\nSodi\xc5\xa1\xc4\x8de se prepri\xc4\x8da o svoji pristojnosti pri vsaki zadevi, ki mu je bila predlo\xc5\xbeena. Sodi\xc5\xa1\xc4\x8de lahko na lastno pobudo odlo\xc4\x8di o dopustnosti zadeve _NEWLINE_To\xc5\xbeilec lahko zaprosi za odlo\xc4\x8ditev Sodi\xc5\xa1\xc4\x8da v zvezi z vpra\xc5\xa1anjem o pristojnosti ali dopustnosti. V postopkih v zvezi s pristojnostjo ali dopustnostjo lahko dajo pripombe Sodi\xc5\xa1\xc4\x8du tudi tisti, ki so to\xc5\xbeilca seznanili nepristojnostjo ter \xc5\xbertve._NEWLINE_Dopustnost zadeve ali pristojnost Sodi\xc5\xa1\xc4\x8da lahko katera koli oseba ali dr\xc5\xbeava, navedena v drugem odstavku, spodbija samo enkrat. _NEWLINE_Razen \xc4\x8de v tem statutu ni dolo\xc4\x8deno druga\xc4\x8de, se nobeni osebi ne sodi pred Sodi\xc5\xa1\xc4\x8dem v zvezi z ravnanjem, ki je bilo podlaga kaznivih dejanj, za katere je to osebo Sodi\xc5\xa1\xc4\x8de \xc5\xbee obsodilo ali oprostilo. Nobeni osebi se ne sodi pred drugim sodi\xc5\xa1\xc4\x8dem za kaznivo dejanje, za katero je Sodi\xc5\xa1\xc4\x8de to osebo \xc5\xbee obsodilo ali oprostilo.\n_START_SECTION_\nPravna podlaga\n_START_PARAGRAPH_\nSodi\xc5\xa1\xc4\x8de uporablja:_NEWLINE_(a) predvsem Rimski statut in akte sodi\xc5\xa1\xc4\x8da (Znaki kaznivih dejanj in svoja Pravila o postopku in dokazih), ki jih oblikuje sodi\xc5\xa1\xc4\x8de s podpisnicami_NEWLINE_(b) pa tudi, \xc4\x8de je primerno, uporabne mednarodne pogodbe ter na\xc4\x8dela in pravila mednarodnega prava, vklju\xc4\x8dno z veljavnimi na\xc4\x8deli in pravili mednarodnega prava oboro\xc5\xbeenih spopadov,_NEWLINE_(c) \xc4\x8de to ne zado\xc5\xa1\xc4\x8da, splo\xc5\xa1na pravna na\xc4\x8dela, ki jih Sodi\xc5\xa1\xc4\x8de izvede iz notranjih zakonodaj pravnih sistemov sveta, vklju\xc4\x8dno, kadar je to primerno, z notranjim pravom dr\xc5\xbeav, ki bi praviloma izvajale jurisdikcijo za kaznivo dejanje, \xc4\x8de ta na\xc4\x8dela niso neskladna s tem statutom, ter z veljavnim mednarodnim pravom in mednarodno priznanimi normami in standardi._NEWLINE_Pri uporabi prava sodi\xc5\xa1\xc4\x8de pazi, da ne kr\xc5\xa1i pri tem \xc4\x8dlovekove pravice.\n_START_SECTION_\nKazenska odgovornost\n_START_PARAGRAPH_\nOseba ni kazensko odgovorna po tem statutu, razen \xc4\x8de dolo\xc4\x8deno ravnanje, ko je storjeno, predstavlja kaznivo dejanje v pristojnosti Sodi\xc5\xa1\xc4\x8da._NEWLINE_Znake kaznivega dejanja je treba razlagati ozko in jih ne \xc5\xa1iriti z analogijo. V dvomu jih je treba razlagati v korist osebe, proti kateri poteka preiskava, ki se preganja ali obsodi. To ne vpliva na opredelitev kakr\xc5\xa1nega koli ravnanja kot kaznivega po mednarodnem pravu neodvisno od tega statuta._NEWLINE_Oseba, ki jo obsodi Sodi\xc5\xa1\xc4\x8de, se lahko kaznuje le v skladu s tem statutom. Nih\xc4\x8de ni kazensko odgovoren po tem statutu za ravnanje, izvr\xc5\xa1eno pred za\xc4\x8detkom veljavnosti statuta. \xc4\x8ce je bilo pravo, ki se uporablja v dani zadevi, spremenjeno pred pravnomo\xc4\x8dno sodbo, se uporabi pravo, ki je ugodnej\xc5\xa1e za osebo, proti kateri te\xc4\x8de preiskava, ki se preganja ali obsodi. Sodi\xc5\xa1\xc4\x8de je v skladu s tem statutom kaznuje le fizi\xc4\x8dne osebe._NEWLINE_Oseba, ki stori kaznivo dejanje, ki je v pristojnosti Sodi\xc5\xa1\xc4\x8da, je v skladu s tem statutom zanj osebno odgovorna in se lahko kaznuje._NEWLINE_V skladu s tem statutom je kazensko odgovoren in se lahko kaznuje za kaznivo dejanje, ki je v pristojnosti Sodi\xc5\xa1\xc4\x8da, kdor:_NEWLINE_(a) stori tako kaznivo dejanje sam, skupaj z drugo osebo ali po drugi osebi, ne glede na to, ali je ta druga oseba kazensko odgovorna,_NEWLINE_(b) uka\xc5\xbee izvr\xc5\xa1itev takega kaznivega dejanja, ki je dokon\xc4\x8dano ali posku\xc5\xa1ano, k njej spodbuja ali nanjo napeljuje,_NEWLINE_(c) z namenom, da olaj\xc5\xa1a izvr\xc5\xa1itev takega kaznivega dejanja, pri njej pomaga, jo podpira ali druga\xc4\x8de pripomore k njej ali k njenemu poskusu, vklju\xc4\x8dno s tem, da preskrbi sredstva za njegovo izvr\xc5\xa1itev;_NEWLINE_(d) kakor koli druga\xc4\x8de prispeva k izvr\xc5\xa1itvi takega kaznivega dejanja ali njenemu poskusu s strani skupine oseb, ki deluje s skupnim namenom. Tako prispevanje je naklepno in je:_NEWLINE_(i) izvr\xc5\xa1eno z namenom pospe\xc5\xa1iti kaznivo delovanje ali kazniv namen skupine, \xc4\x8de se tako delovanje ali namen nana\xc5\xa1a na izv\xc5\xa1itev kaznivega dejanja v pristojnosti Sodi\xc5\xa1\xc4\x8da, ali_NEWLINE_(ii) poteka ob vedenju za naklep skupine, da stori kaznivo dejanje;_NEWLINE_(e) kadar gre za genocid, neposredno in javno \xc5\xa1\xc4\x8duva druge h genocidu;_NEWLINE_(f) posku\xc5\xa1a izvr\xc5\xa1iti tako kaznivo dejanje z ravnanjem, ki pomeni bistven korak na poti k izvr\xc5\xa1itvi dejanja, pa ga ne dokon\xc4\x8da zaradi okoli\xc5\xa1\xc4\x8din, ki so neodvisne od njegove volje. Kdor pa opusti prizadevanja za izvr\xc5\xa1itev kaznivega dejanja ali druga\xc4\x8de prepre\xc4\x8di njegovo dokon\xc4\x8danje, se ne kaznuje po tem statutu za poskus storitve tega kaznivega dejanja, \xc4\x8de je povsem in prostovoljno opustil kazniv namen._NEWLINE_Nobena dolo\xc4\x8dba tega statuta, ki se nana\xc5\xa1a na individualno kazensko odgovornost, ne vpliva na odgovornost dr\xc5\xbeav po mednarodnem pravu._NEWLINE_Sodi\xc5\xa1\xc4\x8de ni pristojno za nobeno osebo, ki je bila ob domnevni izvr\xc5\xa1itvi kaznivega dejanja mlaj\xc5\xa1a od osemnajst let.\n_START_SECTION_\nUradni polo\xc5\xbeaj\n_START_PARAGRAPH_\nTa statut se uporablja enako za vse osebe brez vsakr\xc5\xa1nih razlik, ki temeljijo na uradnem polo\xc5\xbeaju. \xc5\xa0e zlasti uradni polo\xc5\xbeaj \xc5\xa1efa dr\xc5\xbeave ali vlade, \xc4\x8dlana vlade ali parlamenta, izvoljenega predstavnika ali vladnega uradnika v nobenem primeru osebe ne oprosti kazenske odgovornosti po tem statutu, niti sam po sebi ni razlog za omilitev kazni. Imunitete ali posebna pravila postopka, povezana z uradnim polo\xc5\xbeajem osebe, bodisi po notranjem ali mednarodnem pravu ne ovirajo Sodi\xc5\xa1\xc4\x8da pri izvajanju jurisdikcije nad tako osebo._NEWLINE_Poleg drugih razlogov za kazensko odgovornost po tem statutu za kazniva dejanja, ki so v pristojnosti Sodi\xc5\xa1\xc4\x8da:_NEWLINE_(a) je voja\xc5\xa1ki poveljnik ali oseba, ki dejansko nastopa kot voja\xc5\xa1ki poveljnik, kazensko odgovorna za kazniva dejanja v pristojnosti Sodi\xc5\xa1\xc4\x8da, ki so jih storile enote, pod njenim dejanskim poveljstvom in nadzorom oziroma pod njeno dejansko oblastjo in nadzorom kot posledico dejstva, da ni pravilno izvajal ali izvajala nadzora nad takimi enotami, \xc4\x8de:_NEWLINE_(i) je voja\xc5\xa1ki poveljnik ali oseba bodisi vedela ali bi zaradi takratnih okoli\xc5\xa1\xc4\x8din morala vedeti, da so njegove enote izvr\xc5\xa1ile ali nameravale storiti taka kazniva dejanja, in_NEWLINE_(ii) voja\xc5\xa1ki poveljnik ali oseba ni izvedla vseh potrebnih in primernih ukrepov v okviru svojih pooblastil za prepre\xc4\x8ditev ali ustavitev storitve ali za predlo\xc5\xbeitev zadeve pristojnim organom v preiskavo in pregon;_NEWLINE_(b) glede odnosov med nadrejenimi in podrejenimi, ki niso opisani v prvem odstavku, je nadrejeni kazensko odgovoren za kazniva dejanja v pristojnosti Sodi\xc5\xa1\xc4\x8da, ki so jih storili podrejeni pod njegovo dejansko oblastjo in nadzorom, ker ni pravilno nadziral podrejenih, \xc4\x8de:_NEWLINE_(i) je nadrejeni vedel ali zavestno ni upo\xc5\xa1teval informacije, ki je jasno kazala na to, da so podrejeni izvr\xc5\xa1evali ali nameravali izvr\xc5\xa1iti taka kazniva dejanja,_NEWLINE_(ii) so se kazniva dejanja nana\xc5\xa1ala na dejavnosti, za katere je bil nadrejeni dejansko odgovoren ali so bile pod njegovim nadzorom, in_NEWLINE_(iii) nadrejeni ni izvedel vseh potrebnih in primernih ukrepov v okviru svojih pooblastil za prepre\xc4\x8ditev ali ustavitev storitve ali za predlo\xc5\xbeitev zadeve pristojnim organom v preiskavo in pregon._NEWLINE_Kazniva dejanja v pristojnosti Sodi\xc5\xa1\xc4\x8da ne zastarajo.\n_START_SECTION_\nSestava in delovanje sodi\xc5\xa1\xc4\x8da\n_START_PARAGRAPH_\nOrgani Sodi\xc5\xa1\xc4\x8da_NEWLINE_Sodi\xc5\xa1\xc4\x8de sestavljajo:_NEWLINE_(a) predsedstvo,_NEWLINE_(b) prito\xc5\xbebeni oddelek, obravnavni oddelek in predobravnavni oddelek,_NEWLINE_(c) to\xc5\xbeilstvo,_NEWLINE_(d) sodno tajni\xc5\xa1tvo Sodi\xc5\xa1\xc4\x8da.\n_START_SECTION_\nTo\xc5\xbeilstvo\n_START_PARAGRAPH_\nTo\xc5\xbeilstvo vodi to\xc5\xbeilec. To\xc5\xbeilec ima vso pristojnost za vodenje in upravljanje to\xc5\xbeilstva, vklju\xc4\x8dno z osebjem, objekti in drugimi sredstvi. To\xc5\xbeilcu pomaga en ali ve\xc4\x8d namestnikov to\xc5\xbeilca, ki imajo pravico opravljati katero koli delo, ki se po tem statutu zahteva od to\xc5\xbeilca. To\xc5\xbeilec in namestniki to\xc5\xbeilca morajo imeti razli\xc4\x8dno dr\xc5\xbeavljanstvo. Delajo polni delovni \xc4\x8das. To\xc5\xbeilec in njegovi namestniki so osebe velikega moralnega ugleda, biti morajo visoko strokovno usposobljeni in imeti veliko prakti\xc4\x8dnih izku\xc5\xa1enj s pregonom ali sojenjem v kazenskih zadevah. Odli\xc4\x8dno morajo znati in teko\xc4\x8de govoriti vsaj enega od delovnih jezikov sodi\xc5\xa1\xc4\x8da. To\xc5\xbeilec se izvoli s tajnim glasovanjem z absolutno ve\xc4\x8dino \xc4\x8dlanic Skup\xc5\xa1\xc4\x8dine dr\xc5\xbeav pogodbenic. Namestniki to\xc5\xbeilca so izvoljeni na enak na\xc4\x8din s seznama kandidatov, ki ga pripravi to\xc5\xbeilec. To\xc5\xbeilec imenuje tri kandidate za vsak polo\xc5\xbeaj namestnika to\xc5\xbeilca, ki ga je treba zapolniti. \xc4\x8ce ob njegovi izvolitvi ni dolo\xc4\x8den kraj\xc5\xa1i mandat, imajo to\xc5\xbeilec in njegovi namestniki devetletni mandat in ne morejo biti ponovno izvoljeni. Niti to\xc5\xbeilec niti njegovi namestniki se ne smejo ukvarjati z nobeno dejavnostjo, ki bi lahko posegala v njihove naloge to\xc5\xbeilca ali bi lahko vplivala na zaupanje v njihovo neodvisnost. Ne smejo opravljati nobene druge poklicne dejavnosti. Predsedstvo lahko to\xc5\xbeilca ali njegovega namestnika na njegovo zahtevo oprosti delovanja v dolo\xc4\x8deni zadevi.\n_START_SECTION_\nGlavna obravnava\n_START_PARAGRAPH_\nStatut ureja tako prisilno privedbo, odvzem prostosti, uvedbo preiskave in zbiranje dokazov._NEWLINE_Glavna obravnava poteka na sede\xc5\xbeu Sodi\xc5\xa1\xc4\x8da. Obto\xc5\xbeenec mora biti navzo\xc4\x8d na sojenju. \xc4\x8ce obto\xc5\xbeenec, ki je navzo\xc4\x8d na Sodi\xc5\xa1\xc4\x8du, nenehno moti glavno obravnavo, ga lahko obravnavni senat odstrani in poskrbi, da spremlja obravnavo in daje navodila zagovorniku izpred sodne dvorane s pomo\xc4\x8djo komunikacijskih tehni\xc4\x8dnih sredstev, \xc4\x8de je to potrebno. Tak ukrep se sprejme samo v izjemnih okoli\xc5\xa1\xc4\x8dinah, potem ko se izka\xc5\xbee, da so vse druge razumne mo\xc5\xbenosti neustrezne, in samo, dokler je nujno potrebno._NEWLINE_Obravnavni senat skrbi za pravi\xc4\x8dno in hitro obravnavo ob polnem spo\xc5\xa1tovanju pravic obto\xc5\xbeenca in dol\xc5\xbenem upo\xc5\xa1tevanju varstva \xc5\xbertev in pri\xc4\x8d. Po predaji zadeve v sojenje v skladu s tem statutom se obravnavni senat, ki je dolo\xc4\x8den za obravnavo zadeve:_NEWLINE_(a) posvetuje s strankami in sprejme postopke, ki omogo\xc4\x8dajo pravi\xc4\x8dno in hitro vodenje postopka;_NEWLINE_(b) dolo\xc4\x8di jezik ali jezike, ki se uporabljajo na obravnavi, in_NEWLINE_(c) ob upo\xc5\xa1tevanju katerih koli drugih ustreznih dolo\xc4\x8db tega statuta poskrbi za razkritje dokumentov ali informacij, ki \xc5\xa1e niso bile razkrite, dovolj zgodaj pred za\xc4\x8detkom obravnave, da se omogo\xc4\x8di ustrezna priprava na obravnavo._NEWLINE_Obravnavni senat lahko, \xc4\x8de je to potrebno za njegovo u\xc4\x8dinkovito in pravi\xc4\x8dno delovanje, prenese predhodna vpra\xc5\xa1anja predobravnavnemu senatu ali po potrebi drugemu sodniku predobravnavnega oddelka, ki je na voljo. Po uradnem obvestilu strank lahko obravnavni senat odredi zdru\xc5\xbeitev oziroma razdru\xc5\xbeitev obto\xc5\xbenic proti ve\xc4\x8d kot enemu obto\xc5\xbeencu._NEWLINE_Sodi\xc5\xa1\xc4\x8de lahko kaznuje osebe, ki se pred Sodi\xc5\xa1\xc4\x8dem vedejo neprimerno, vklju\xc4\x8dno s tistimi, ki motijo postopek ali namerno odklonijo upo\xc5\xa1tevanje navodil, z upravnimi ukrepi, razen z zaporno kaznijo, kot so za\xc4\x8dasna ali stalna odstranitev iz sodne dvorane, denarna kazen ali z drugimi podobnimi ukrepi\n_START_SECTION_\nKazen\n_START_PARAGRAPH_\nSodi\xc5\xa1\xc4\x8de lahko izre\xc4\x8de osebi, obsojeni za kaznivo dejanje, eno od teh kazni:_NEWLINE_(a) zapor za dolo\xc4\x8deno \xc5\xa1tevilo let, ki ne sme biti dalj\xc5\xa1i od 30 let, ali_NEWLINE_(b) dosmrtni zapor, \xc4\x8de je upravi\xc4\x8den zaradi izjemne te\xc5\xbee kaznivega dejanja in osebnih okoli\xc5\xa1\xc4\x8din obsojenca._NEWLINE_Lahko Sodi\xc5\xa1\xc4\x8de odredi:_NEWLINE_(a) denarno kazen,_NEWLINE_(b) odvzem premo\xc5\xbeenjske koristi, premo\xc5\xbeenja in sredstev, ki izvirajo neposredno ali posredno iz tega kaznivega dejanja, brez poseganja v pravice tretjih dobrovernih oseb.'